पाकिस्तान के होटल में बम विस्फोट, 11 मरे  
पाकिस्तान के बलुचिस्तान प्रांत के डेरा अल्लाह यार शहर के एक होटल में रविवार को रिमोट कंट्रोल से हुए बम विस्फोट में 11 लोगों की मौत हो गई।
पाकिस्तान के बलुचिस्तान प्रांत के डेरा अल्लाह यार शहर के एक होटल में रविवार को रिमोट कंट्रोल से हुए बम विस्फोट में 11 लोगों की मौत हो गई और 21 लोग घायल हो गए।  समाचार एजेंसी सिन्हुआ के अनुसार प्रांतीय राजधानी क्वेटा से 250 किलोमीटर दूर स्थित डेरा अल्लाह यार के होटल में विस्फोटक दीवारों में लगाया गया था।  विस्फोट के बाद दोमंजिला इमारत मलबे में बदल गई।  समाचार चैनल 'जिओ न्यूज' ने सूत्रों के हवाले से बताया कि आतंकवादियों ने विस्फोटक भरे बैग में विस्फोट रिमोट कंट्रोल से किया।  प्रत्यक्षदर्शियों ने बताया कि विस्फोट के समय भूतल पर करीब 30 लोग थे जबकि प्रथम तल पर कोई नहीं था।  होटल, शहर से गुजर रहे मुख्य राजमार्ग पर स्थित था और विस्फोट के समय वहां से गुजर रहा कार चालक भी उसकी चपेट में आकर घायल हो गया। इसमें कार भी नष्ट हो गई।  अभी तक किसी भी गुट ने घटना की जिम्मेदारी नहीं ली है।